ประกาศกรมสรรพสามิต เรื่อง กำหนดข้อความและลักษณะฉลากปิดภาชนะบรรจุสุราสำหรับสุราที่จะนำเข้ามาในราชอาณาจักร
ประกาศกรมสรรพสามิต
เรื่อง
กำหนดข้อความและลักษณะฉลากปิดภาชนะบรรจุสุรา
สำหรับสุราที่จะนำเข้ามาในราชอาณาจักร[๑]
 

อาศัยอำนาจตามความในมาตรา ๓๘
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๗) พ.ศ. ๒๕๕๐
และข้อ ๕ (๑) (ก) ของกฎกระทรวงการอนุญาตนำสุราเข้ามาในราชอาณาจักร พ.ศ. ๒๕๖๐ อธิบดีกรมสรรพสามิต
จึงออกประกาศ ไว้ดังต่อไปนี้

ข้อ ๑ ฉลากปิดภาชนะบรรจุสุราที่จะนำเข้ามาในราชอาณาจักร
ต้องมีข้อความอย่างน้อย ดังต่อไปนี้
(๑) ชื่อสุรา
(๒) แรงแอลกอฮอล์เป็นดีกรี หรือร้อยละโดยปริมาตร
(๓) ปริมาตรสุทธิ
(๔) คำเตือนตามกฎหมายที่เกี่ยวข้องกำหนด
(๕)
ชื่อและสถานที่ตั้งสถานประกอบการของผู้ได้รับใบอนุญาตขายสุราประเภทที่ ๑
(๖) ชื่อและสถานที่ตั้งของผู้ผลิตสุรา
(๗) กรณีเป็นสุราแช่ชนิดสุราแช่ผลไม้ที่มีส่วนผสมขององุ่นหรือไวน์องุ่นอื่น
ๆ นอกจากที่มีแรงแอลกอฮอล์ไม่เกิน ๗ ดีกรีและมีขนาดบรรจุไม่เกิน ๐.๓๓๐ ลิตร
ให้ระบุข้อความ สุราแช่ชนิดสุราผลไม้ ขนาดความสูงไม่น้อยกว่า
๔ มิลลิเมตร อยู่บนฉลากที่มีชื่อสุรา
ทั้งนี้ ข้อความดังกล่าวต้องพิมพ์อย่างชัดเจน โดยใช้ตัวอักษรภาษาไทยและหรือภาษาอังกฤษหรือภาษาอื่นที่ผู้อำนวยการสำนักมาตรฐานและพัฒนาการจัดเก็บภาษี
๑ อนุญาต

ข้อ ๒ กรณีฉลากปิดภาชนะบรรจุสุราแช่ชนิดสุราแช่ผลไม้ที่มีส่วนผสมขององุ่นหรือไวน์องุ่นอื่น
ๆ นอกจากที่มีแรงแอลกอฮอล์ไม่เกิน ๗ ดีกรีและมีขนาดบรรจุไม่เกิน ๐.๓๓๐ ลิตร นอกจากต้องมีข้อความตามข้อ ๑ แล้ว ต้องไม่ใช้ข้อความ รูปภาพ
หรือเครื่องหมายใด ๆ ที่อาจทำให้ผู้บริโภคเข้าใจคลาดเคลื่อนว่าสุราแช่ดังกล่าว
เป็นสุราแช่ชนิดไวน์ หรือสปาร์กลิ้งไวน์ที่ทำจากองุ่นดังนี้
(๑) ข้อความว่า Wine หรือ ไวน์ เว้นแต่กรณีที่ใช้ข้อความว่า
Fruit wine หรือ ไวน์ผลไม้อื่น หรือ ไวน์
(ระบุชนิดผลไม้ที่มิใช่องุ่น)
(๒) รูปภาพองุ่น
เว้นแต่กรณีแสดงรูปภาพองุ่นพร้อมกับรูปภาพของผลไม้อื่นที่ใช้เป็นวัตถุดิบขนาดเท่ากันและอยู่ในตำแหน่งใกล้กัน
(๓) ข้อความชนิดหรือพันธุ์ขององุ่น
เว้นแต่กรณีที่มีข้อความชนิดหรือพันธุ์ขององุ่นพร้อมกับมีข้อความผลไม้อื่นที่ใช้เป็นวัตถุดิบด้วยตัวอักษรขนาดเท่ากันและอยู่ในตำแหน่งใกล้กัน
(๔) ข้อความหรือรูปภาพแหล่งกำเนิดขององุ่น
เว้นแต่กรณีที่มีข้อความแหล่งกำเนิดขององุ่นพร้อมกับข้อความว่ามีส่วนของผลไม้อื่นที่ใช้เป็นวัตถุดิบด้วยตัวอักษรขนาดเท่ากันและอยู่ในตำแหน่งใกล้กัน

ข้อ ๓ ฉลากปิดภาชนะบรรจุสุราแช่ชนิดสุราแช่ผลไม้ที่มีส่วนผสมขององุ่นหรือมีส่วนผสมของไวน์องุ่นที่ได้รับอนุมัติก่อนวันที่ประกาศนี้ใช้บังคับ
และมีลักษณะไม่เป็นไปตามข้อ ๑ (๗) และข้อ
๒ ให้ใช้ได้อีกหนึ่งร้อยแปดสิบวัน นับแต่วันที่ประกาศนี้ใช้บังคับ

ข้อ ๔ ประกาศนี้ให้ใช้บังคับตั้งแต่วันออกประกาศเป็นต้นไป


ประกาศ ณ วันที่ ๒๗ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต








พัชรภรณ์/จัดทำ
๘
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๑๔๐ (เล่มที่ ๒)/๒๔ พฤษภาคม
๒๕๖๑